  Виталий Пронин Гужем - со кема возьмам шутэтскон нуналъёс. Нош кинлы ке - ужан вакыт. Угось ӵапак соку пиналъёс уксё поттыны но асьсэдыз кыӵе ке ужын эскерыны быгато.Егитъёсты гужем уже мыло-кыдо куто. Ижкарын юри соос понна биржаос усьтэмын. Соос пӧртэм уж дэмлало: вуз карись, пӧраськись, утялскись, компьютеръёсты лэсьтӥсь но мукет. Студентъёслэн отрядъёссы но уж дэмлало. Гуртъёсын та ласянь секытгес - уж вань колхозын гинэ.Анна Самсонова, Казаньысь культурая но искусствоя университетысь студентка:- Мыным котьку тунсыко потэ вал вожатойлэн ужез. Соин ик туэ мон пыри Казаньысь студентъёслэн «Юник» отрядазы. Отысь эшъёсыным ми пӧсьтолэзе мыномы ужаны Крымысь «Дельфин» нылпи лагере. Вожатойёс сакесь, чидасесь, мыло-кыдоесь луыны кулэ. Гужем ӵоже мынам потэ выль тодон-валанъёс басьтэме но быръем ӧрам асме пыр-почгес эскереме: мон дышетскисько нылпиослэсь но егитъёслэсь ваньмон дырзэс радъянъя факультетын.Мария Федотова, Ижкарысь10-тӥ классын дышетскись:- Мон котькуд гужем уж утчасько. Туэ мон машина миськонъя администратор-кассир. Учкисько, кызьы клиентлэсь машиназэ миськоно, юасько малпанзэ, ужасьёслы со сярысь верасько. Та автомойкаын ужаз мынам анае, куд-ог дыръя со интые мон поталляй. Директорлы кельшиськем-а, мар-а, жингыртӥз: «Уг-а поты ужамед?» Гужем ке но анаелэсь коньдон куроно медаз луы шуыса, малпаськытэк соглаш луи. Та уж мыным юрттоз адямиосын огкыл шедьтыны. Озьы ик выль эшъёс кылдозы, кызьы сотэк.Дарья Хохрякова, Дэбесысь 11-тӥ классын дышетскись:- Кыкетӥ арзэ ини ми тыршиськомы гуртмес чеберман но шутэтскон интыосты лэсьтон бордын. Со уж юри милем - школаын дышетскисьёслы - дасямын, гужеммес пайдаё мед ортчытомы шуыса. Школа вӧзын вань бадӟым азбармы. Отчы ӝытъёсы егитъёс волейболэн шудыны ветло. Ми азбаре нылпиослы ӟечыретъёс, ӟусъёс, песокен шудон инты лэсьтӥмы на, табере татын быдэс нунал ӵоже нылпи куараос кылӥсько. Кылем арын ву колонкаосты кенеръёсын котыртӥм, ульчамы соку ик туссэ воштӥз. Туж шумпотӥсько, ми гуртмылы но юрттӥськомы, асьмелы ӧжыт коньдон но поттӥськомы шуыса.Дарья Силина, Удмурт кун университетысь студентка:- Та гужеме мар ке но выльзэ ӧскалтэме потӥз: Россилэн пӧртэм сэрегъёсаз вуылэме, выль адямиосын тодматскеме, ӧжыт ке но коньдон поттэме. Ваньзэ тае огазея поездысь проводниклэн ужез. Удмурт кун университетысь «Пегас» отрядэн гужемме ортчыто. Отчы монэ эше чортӥз, тыныд, пе, татын одно ик кельшоз. Илья Едыгаров, Ижкарысь культурая колледжысь студент:- Гужем мон колхозын скал возьмасько. Озьы шутэтскисько карлэсь - вуоно дышетскон арлы выль кужым люкасько. Гуртын уж трос ӧвӧл, таиз борды кутски, малы ке шуоно тырмыт тыро. Со сяна, мон быдэс нунал кырын, вал вылын. Та ужез мыным дэмлазы ӵыжы-выжыосы. Ачим но малпасько, студентлы ваньмон дыръяз ульчаетӥ тэк калгоно ӧвӧл. Гужем ужаса, тон бадӟым улонэ пумен потӥськод, соин ик янгышъёс лэсьтыны ӧвӧл кышкано, вылезлы дышетсконо но азьлане вамыштоно.Мария Емельянова Теги: Егитъёс  